Eures-Peruskirja



Virallinen lehti nro C 106 , 03/05/2003 s. 0003 - 0010



Eures-Peruskirja (2003/C 106/03) EUROOPAN KOORDINOINTITOIMISTO, jäljempänä "Eures-koordinointitoimisto", joka on perustettu neuvoston asetuksen (ETY) N:o 1612/1968 21 artiklassa, ottaa huomioon neuvoston asetuksen (ETY) N:o 1612/68 täytäntöönpanosta avointen työpaikkojen ja työhakemusten välittämisen osalta 23 päivänä joulukuuta 2002 tehdyn komission päätöksen N:o 2003/8/EY(1), jäljempänä "päätös", ja erityisesti sen 8 artiklan, ottaa huomioon työntekijöiden vapaata liikkuvuutta käsittelevän neuvoa-antavan komitean ja työntekijöiden vapaata liikkuvuutta käsittelevän teknisen komitean lausunnon, ja kuultuaan Eures-verkoston korkean tason strategiaryhmää, ON HYVÄKSYNYT TÄMÄN EURES-PERUSKIRJAN, jota Eures-verkoston jäsenten (jäsenvaltioiden nimeämien erikoisyksiköiden) ja Eures-yhteistyökumppanien (kaikkien muiden osallistuvien organisaatioiden, mukaan luettuina työmarkkinajärjestöjen) on noudatettava Eures-yhteistyöhön liittyvässä toiminnassaan päätöksen 3 artiklan mukaisesti. I OSA - KUVAUS EURES-TOIMINNASTA Eures-toiminnan on kuuluttava kiinteästi Eures-verkoston jäsenten tarjoamiin palveluihin, joita on saatavana kaikista paikallistoimistoista. Eures-verkoston jäsenten on otettava tavoitteitaan ja suoritusindikaattoreitaan määrittäessään huomioon eurooppalainen ulottuvuus ja etenkin Euroopan työllisyysstrategia. Eures-verkoston jäsenten ja yhteistyökumppanien on yhteistyössä vahvistettava tätä integrointia. 1.1 Työnvälityspalvelut Eures-verkoston jäsenten ja yhteistyökumppanien tehtävänä on edistää aktiivisesti liikkuvuutta Euroopan työmarkkinoilla vaihtamalla keskenään tietoja avoimista työpaikoista ja työhakemuksista. Avoimia työpaikkoja koskevien tietojen on oltava paikkansa pitäviä, täsmällisiä ja riittäviä, jotta työnhakijat voivat tehdä tietoisen päätöksen paikanhausta. Erityistä huomiota on kiinnitettävä sellaisiin avoimiin työpaikkoihin, joihin työnantaja haluaa nimenomaan palkata työntekijät muista Euroopan maista. Ilmoitukset avoimista työpaikoista vaihdetaan III osassa tarkoitettua yhtenäistä menettelyä noudattaen. Eures-verkoston jäsenet ja yhteistyökumppanit toimittavat tietoja, antavat neuvontaa ja apua työnhakijoille ja työnantajille, mukaan luettuina henkilöt, joilla on erityisiä informaatiotarpeita, kuten rajaseutujen työntekijät, nuoret, ikääntyneet, vammaiset, naiset ja EU:n siirtotyöläisten perheenjäsenet. Näihin palveluihin kuuluu seuraavaa: - Avoimet työpaikat ja työhakemukset Eures-verkoston jäsenet ja yhteistyökumppanit auttavat ja neuvovat työnhakijoita, jotka haluavat lähteä töihin ulkomaille, sopivista avoimista työpaikoista sekä auttavat ja neuvovat työhakemusten ja suositellun eurooppalaisen mallin mukaisten ansioluetteloiden laatimisessa. Työnhakijoille on annettava mahdollisuus tallentaa ansioluettelonsa Eures-verkoston ansioluetteloiden tietokantaan. - Avustaminen työntekijän työhönottamisessa toisesta Euroopan maasta Eures-verkoston jäsenet ja yhteistyökumppanit toimittavat tietoja ja tarjoavat työhönottopalveluja työnantajille, jotka haluavat palkata työntekijöitä muista maista. Näihin palveluihin kuuluu työnhakijoille asetettavia vaatimuksia koskeva neuvonta. Verkoston jäsenet ja yhteistyökumppanit kehittävät osaltaan Eures-verkoston ansioluettelojen tietokantaa välineeksi, jonka avulla työnantajat pääsevät varantoon, jossa on tiedot ulkomailla työskentelystä kiinnostuneista työntekijöistä. - Tiedot elin- ja työoloista Eures-verkoston jäsenet ja yhteistyökumppanit välittävät ajantasaisia, täsmällisiä ja selkeitä tietoja ja neuvoja elin- ja työoloista Eures-maissa. - Tiedot työmarkkinoista Eures-verkoston jäsenet ja yhteistyökumppanit välittävät tietoja Euroopan työmarkkinoilla vallitsevista suuntauksista, kuten tietoja työvoiman saatavuudesta, puutteesta ja ylitarjonnasta. Eures-verkoston työnhakijoille toimittamat palvelut ovat tavallisesti ilmaisia. Jos Eures-verkoston jäsenet ja yhteistyökumppanit veloittavat palveluista, Eures-palvelujen maksut eivät saa poiketa niihin verrattavista jäsenvaltioiden maksuista. 1.2 Valtioiden välinen, alakohtainen ja rajat ylittävä yhteistyö Eures-verkoston jäsenet ja yhteistyökumppanit edistävät verkostossa tehtävää yhteistyötä. Verkoston jäsenet ja kumppanit, jotka ovat erikoistuneet tiettyihin ammatteihin tai henkilöryhmiin, kuten esimerkiksi hallinto- tai tutkimushenkilöstöön, tukevat valtioiden välisen yhteistyön kehittämistä näillä aloilla sekä Eures-verkostossa että muissa asiaan liittyvissä eurooppalaisissa aloitteissa ja rakenteissa. Lisäksi verkoston jäsenet ja yhteistyökumppanit tukevat valtioiden rajat ylittävää yhteistyötä paikallisten työmarkkinaosapuolten, viranomaisten ja muiden rajaseuduilla sijaitsevien kysymykseen tulevien paikallisten ja alueellisten organisaatioiden kanssa paikallisten työmarkkinoiden edistämiseksi ja työntekijöiden liikkuvuuden helpottamiseksi näillä alueilla. Tarkoituksena on osallistua alueen taloudelliseen ja sosiaaliseen kehittämiseen. Osapuolten on pyrittävä sisällyttämään rajat ylittävä yhteistyö muihin toimintoihinsa saadakseen kaikki mahdolliset synergia-edut. 1.3 Liikkuvuuden esteiden seuranta, arviointi ja poistaminen Liikkuvuuden esteiden koordinoitua seurantaa ja esteiden poistamista varten Eures-verkoston jäsenet toimittavat yhteistyössä asiaan liittyvien yhteistyökumppanien tai muiden tahojen kanssa Eures-koordinointitoimistolle säännöllisesti tietoja siirtolaisvirroista, ammattitaitoisten työntekijöiden erityisestä liikatarjonnasta ja puutteesta sekä havaitsemistaan erityisistä liikkuvuuden esteistä, myös eroista lainsäädännössä ja hallintomenettelyissä. II OSA - EURES-VERKOSTON JÄSENTEN TOIMINNAN TAVOITTEET, LAATUVAATIMUKSET JA VELVOITTEET 2.1 Avoimia työpaikkoja koskevaan tietokantaan liittyminen Kaikki Eures-verkoston jäsenten ja yhteistyökumppanien julkistamat avoimet työpaikat on toimitettava 1 päivään tammikuuta 2005 mennessä kaikkien muiden jäsenten ja kumppanien saataville hyödyntäen (III osassa esitetyllä tavalla) yhtenäistä järjestelmää ja yhteisiä malleja, joiden avulla tiedot voidaan vastaisuudessa välittää uusinta teknologiaa käyttäen. Lisäksi Eures-verkoston jäsenten ja yhteistyökumppanien on varmistettava, että verkoston jäsenille ja yhteistyökumppaneille tiedotetaan ripeästi avoimista työpaikoista, joihin työnantaja olisi kiinnostunut saamaan kansainvälisiä hakijoita tai joihin todennäköisesti rekrytoidaan muiden jäsenvaltioiden kansalaisia. 2.2 Tiedonvaihto 2.2.1 Avoimia työpaikkoja koskeva tiedonvaihto Eures-verkoston jäsenet ja yhteistyökumppanit huolehtivat siitä, että kaikki muilta jäseniltä ja kumppaneilta saatavat tiedot avoimista työpaikoista käsitellään välittömästi ja ilmoitetaan niiden vastuulla olevissa järjestelmissä ja toimitetaan yleiseen käyttöön. Niiden on varmistettava, että tiedot avoimista työpaikoista ovat riittävän korkeatasoisia, jotta työnhakijat voivat hakea niitä ja tehdä tietoisen päätöksen sopivan työpaikan hakemisesta ja että työnantajat saavat sopivimpien hakijoiden hakemukset. Eures-verkoston jäsenten on varmistettava, että ilmoitus avoimista työpaikoista säilytetään vain niin kauan, kuin niitä ei ole täytetty. - Ilmoitukset on keskeytettävä tai poistettava heti, kun työnantajalla on arvioitavanaan riittävästi hakijoita tai kun avoin työpaikka on täytetty. - Eures-verkoston jäsenet seuraavat kaikkia avoimia työpaikkoja tiettyjen viikkojen ajan ja varmistavat, että pitkäaikaisissa ilmoituksissa julkaistut työpaikat ovat edelleen avoimia, tai poistavat ilmoituksen. 2.2.2 Työhakemusten vaihto Eures-verkoston jäsenet ja yhteistyökumppanit varmistavat työnhakijoilta saatujen työhakemusten ja ansioluettelojen vaihdon kussakin maassa ja eri maiden välillä. Eures-verkoston jäsenten ja yhteistyökumppanien on käsiteltävä työhakemuksia huolellisesti ja pidettävä työnhakijat niiden suhteen ajan tasalla: - Silloin kun hakemukset toimitetaan suoraan työnantajalle, ilmoituksen laatijan olisi mahdollisuuksien mukaan tarkasteltava työnantajan kanssa ilmoitukseen saatuja vastauksia ja pyrittävä asianmukaisesti kannustamaan hakemusten esittämistä. - Silloin kun hakemus tehdään paikallisen työnvälitystoimiston kautta tai Eures-neuvojan välityksellä, hakijoille on ilmoitettava heidän hakemustensa toimittamisesta työnantajalle. Eures-koordinointitoimisto hyödyntää verkoston jäsenten ja yhteistyökumppanien käytännön kokemuksia kehittääkseen koko Euroopan käyttöön työhakemusten vakiomuodon, jolla parannetaan hakemusten selkeyttä, tarkoituksenmukaisuutta ja vertailtavuutta. 2.2.3 Tiedot elin- ja työoloista sekä työmarkkinoista Eures-verkoston jäsenet vaihtavat säännönmukaisesti tietoja edustamiensa maiden elin- ja työoloista käyttäen III osassa tarkoitettua yhdenmukaista mallia, jonka avulla tietoja on helppo vaihtaa jäsenten ja yhteistyökumppanien kesken. Lisäksi niiden tehtävänä on helpottaa tietojen saantia työlainsäädännöstä, työsopimuksista ja sosiaalilainsäädännöstä. I osassa tarkoitettujen liikkuvuuden esteiden säännönmukaisen seurannan ja arvioinnin lisäksi Eures-verkoston jäsenet vaihtavat säännöllisesti tietoja työmarkkinoiden tilasta ja suuntauksista alueittain, toiminta-aloittain sekä mahdollisuuksien mukaan työntekijän ammattipätevyyden mukaan. Tietojen on oltava ajantasaisia, virheettömiä ja helposti saatavissa. Saatavuuden varmistamiseksi kaikki tiedot on toimitettava kyseisen maan virallisella kielellä sekä saksaksi, englanniksi ja ranskaksi. Eures-verkoston jäsenet päivittävät säännönmukaisesti elin- ja työoloja koskevaa tietokantaa sekä työmarkkinatietokantaa sovittujen mallien ja rakenteiden mukaisesti ja sovitussa ajassa. 2.2.4 Työpaikkoja ja työvoiman liikkuvuutta koskevan EU:n yhteisen tietojärjestelmän perustamiseen ja ylläpitämiseen tarvittavia lisätietoja Edellä mainittuihin seikkoihin liittyvä tiedonvaihto on osa ammattitaitoa ja työvoiman liikkuvuutta koskevaa integroitua eurooppalaista tietojärjestelmää. Tarjottavien palvelujen ja tietojen kehittämiseksi Eures-koordinointitoimisto voi pyytää Eures-verkoston jäseniä ja yhteistyökumppaneita toimittamaan lisätietoja, jotka voisivat kiinnostaa työnhakijoita tai työnantajia. Tällä tavalla voidaan myös parantaa työpaikkoja ja oppimismahdollisuuksia koskevan tietokannan toimivuutta valtakunnallisesti ja muilla tasoilla. Tietokannat yhdistetään Euroopan tasolla ja sisällytetään edelleen täyden palvelun tietopisteen verkkosivuille. Lisäksi huolehditaan siitä, että muiden Euroopan tasolla toimivien verkostojen keräämät tiedot ovat saatavilla. 2.2.5 Tietojensaanti Eures-verkoston jäsenet toimittavat välttämättömät tekniset välineet ja palvelut, kuten yleiseen käyttöön tarkoitetut atk-päätteet, joilla varmistetaan, että Eures-verkoston neuvojat ja asiakkaat saavat kyseiset tiedot. 2.2.6 Henkilötietosuoja Eures-verkoston jäsenten ja yhteistyökumppanien on tiedonvaihdon ja tietojen käyttöön antamisen yhteydessä noudatettava kaikkia henkilötietojen suojaa koskevia säännöksiä. 2.3 Eures-verkoston henkilöstö, ammattipätevyys ja koulutus Eures-järjestelmän menestys riippuu sekä tehokkaasta teknisestä verkostosta että pätevästä henkilöstöstä, joka on halukas valtioiden rajat ylittävään yhteistyöhön. 2.3.1 Eures-verkoston hallinto- ja neuvontahenkilöstö sekä muu henkilöstö Kukin Eures-verkoston jäsen nimeää keskuudestaan Eures-verkoston hallinnosta vastaavan henkilön, joka - edistää liikkuvuutta Euroopassa yleensä ja erityisesti Eures-yhteistyötä organisaationsa toiminnassa, - koordinoi Eures-toimintaa sekä valmistelee ja valvoo Eures-toimintasuunnitelman toteutusta kyseisessä jäsenvaltiossa, - varmistaa, että Eures-verkoston jäsen täyttää asetetut tavoitteet ja velvoitteet ajoissa, - levittää tietoja Eures-neuvojille ja muille asiaankuuluville henkilöille, - edustaa kyseistä jäsenorganisaatiota Eures-työryhmässä, - antaa palautetta Eures-koordinointitoimistolle ja Eures-työryhmälle, - nimeää tai avustaa nimettäessä potentiaalisia koulutettavia Eures-neuvojien perus- tai jatkokoulutukseen. Kunkin Eures-verkoston jäsenen on varmistettava, että sen vastuulla oleva palvelujen tarjoamiseen osallistuva henkilöstö on valmennettu ja koulutettu toiminnallisia tavoitteita silmällä pitäen ja täyttää edellä kuvatut vaatimukset ja velvoitteet. Lisäksi Eures-verkoston jäsenet ja yhteistyökumppanit voivat nimetä Eures-neuvojia, jotka toimivat verkoston jäsen- tai kumppanuusorganisaatioissa. Ammattipätevyyden osoittamiseksi Eures-neuvojien on täytettävä komission hakemuspyynnöissä vahvistetut yleiset valintaperusteet. Eures-neuvojilla on monenlaisia tehtäviä, joista muutamat saattavat edellyttää jonkin verran erikoistumista. Eures-neuvojien tehtävänä on - välittää työnantajille ja työnhakijoille liikkuvuuden asiantuntijoina tietoja tai koordinoida tiedonvälitystä, ohjata ammatinvalinnassa ja auttaa työnvälityksessä, - auttaa integroimaan Eures-palvelut organisaatioonsa ja järjestää koulutusta ja tukea organisaation muulle henkilöstölle, - edistää yhteistyötä Eures-verkostossa. Eures-verkoston hallinnosta vastaavat henkilöt ja Eures-yhteistyökumppanit, joiden palveluksessa Eures-neuvojat ovat, määrittävät Eures-neuvojien tehtävät ja Eures-toimintaan käytettävän ajan. Eures-verkoston jäsenet tai yhteistyökumppanit järjestävät Eures-neuvojilleen tehtävien suorittamiseen tarvittavat resurssit, joista mainittakoon erityisesti seuraavat: - valtuutus Eures-tehtäviin, mieluimmin kokoaikaisesti, mutta vähintään puolet säännönmukaisesta kokoaikaa vastaavasta työajasta, - työpaikan laitteet, - tarvittavat välineet tiedotukseen, ohjaukseen ja neuvontaan. 2.3.2 Koulutus Eures-verkoston jäsenet ja yhteistyökumppanit varmistavat, että Eures-verkoston hallinnosta vastaavilla henkilöillä, Eures-neuvojilla ja muulla henkilöstöllä, joka todennäköisesti osallistuu palvelujen tarjoamiseen, on asianmukainen ammattipätevyys ja koulutus. Kaikkien tulevien Eures-neuvojien on osallistuttava Eures-koordinointitoimiston laatimien suuntaviivojen mukaiseen peruskoulutusohjelmaan saadakseen Eures-neuvojan pätevyyden. Eures-verkoston jäsenet ja yhteistyökumppanit osallistuvat aktiivisesti tällaisten peruskoulutustilaisuuksien järjestämiseen. Eures-verkoston jäsenet ja yhteistyökumppanit osallistuvat verkoston jatkokoulutuksen organisointiin järjestämällä esimerkiksi yhteistyössä Eures-koordinointitoimiston kanssa vierailukäyntejä ja eri tehtäviin tutustumista toisten jäsenvaltioiden virkailijoille sekä seminaareja, konferensseja ja täydennyskoulutusohjelmia erikoistuneelle henkilöstölle. 2.4 Suuntaviivat ja toimintasuunnitelmat 2.4.1 Suuntaviivat Joka kolmas vuosi Eures-koordinointitoimisto hyväksyy Eures-verkoston korkean tason strategiaryhmää kuultuaan Eures-verkoston toiminnan suuntaviivat seuraaviksi kolmeksi vuodeksi. Ensimmäiset suuntaviivat annetaan puolen vuoden kuluessa tämän peruskirjan hyväksymisestä. Suuntaviivoissa asetetaan toiminnan yleiset tavoitteet kyseiselle kaudelle ja vahvistetaan edellytykset Euroopan yhteisöltä mahdollisesti saatavalle rahoitustuelle. 2.4.2 Toimintasuunnitelmat Eures-verkoston jäsenet toimittavat joka kolmas vuosi toimintasuunnitelman seuraavalle kolmen vuoden jaksolle. Toimintasuunnitelmat perustuvat suuntaviivoihin ja niissä on täsmennettävä seuraavat seikat: - päätöksen 9 artiklassa säädetyt järjestelyt, - selostus ja arvio strategisesta kehityksestä, jota suuntaviivojen täytäntöönpano koko niiden kattamana aikana edellyttää. Tarvittaessa edellä mainittujen osatekijöiden olisi käsitettävä myös yhteistyö Eures-yhteistyökumppaneiden kanssa. 2.4.3 Valtioiden rajat ylittävään toimintaan sovellettavat erityissäännöt Päätöksen 8 artiklan 2 kohdan a alakohdan ii alakohdassa säädetään, että Eures-verkoston jäsenten ja yhteistyökumppanien on kehitettävä yhdessä valtioiden rajat ylittävää yhteistyötä, jota järjestetään rajat ylittävän Eures-yhteistyökumppanuuden puitteissa. Rajat ylittävän kumppanuuden päätehtävät ovat seuraavat: - avoimia työpaikkoja ja työhakemuksia, rajaseutujen elin- ja työoloja sekä muiden työmarkkinoita koskevien asianmukaisten tietojen toimittaminen ja vaihtaminen sekä neuvonta, - tämän tietovirran kehittäminen alueen Eures-neuvojien suorien ja säännöllisten yhteyksien avulla, - kyseisen alueen ammatillisten koulutusmahdollisuuksien kartoitus ja tietojen jatkuva päivitys sekä osallistuminen koulutusmahdollisuuksien edelleen kehittämiseen, - sellaisten hankkeiden edistäminen ja kehittäminen, joiden tarkoituksena on parantaa työmarkkinatilannetta rajaseuduilla, mukaan luettuna yhteistyö muiden asiaan liittyvien ohjelmien kanssa. 2.4.3.1 Eures-verkoston valtioiden rajat ylittävien yhteistyökumppanuuksien organisointi Rajat ylittävään yhteistyökumppanuuteen kuuluvat kaikkien mukana olevien alueiden julkiset työnvälityspalvelut sekä Eures-verkoston jäsenten nimeämät ammattijärjestöt ja työnantajajärjestöt asianomaisten kansallisten sääntöjen ja käytäntöjen puitteissa. Muita yhteistyökumppaneita voivat olla: - alue- ja paikallisviranomaiset tai niiden liitot, - ammatillisen koulutuksen organisaatiot, - korkeakoulut tai ylemmän asteen oppilaitokset, - muut asianmukaiset toimijat rajat ylittävillä työmarkkinoilla. Uusi rajat ylittävä yhteistyökumppanuus voidaan perustaa yhden tai useamman tulevan kumppanin aloitteesta. Yhteistyökumppanuuden perustamista koskeva hakemus on toimitettava Eures-koordinointitoimistolle, joka päättää sen hyväksymisestä tarkasteltuaan sitä yhdessä kyseisten Eures-verkoston jäsenten kanssa. Rajat ylittävää yhteistyökumppanuutta säännellään puitesopimuksella, jossa kumppanit sitoutuvat osallistumaan rajat ylittävään yhteistyöhön ja järjestämään Eures-palveluja kohdeyleisölleen Eures-peruskirjan säännösten mukaisesti. Puitesopimuksessa määritellään yhteistyökumppanuuden tavoitteet, organisaatio ja toimintasäännöt. Se on voimassa vähintään kolme vuotta, sitä voidaan tarkistaa ja se voidaan uudistaa. Päätöksen 9 artiklan 2 kohdassa säädetään, että rajat ylittävä yhteistyö on sisällytettävä Eures-verkoston jäsenten toimintasuunnitelmiin. Rajat ylittävän yhteistyön osapuolet ja Eures-verkoston jäsenet voivat sopia kumppanuustoiminnan yhdistämisestä kokonaisuudessaan yhden Eures-verkoston jäsenen kansalliseen toimintaan. Puitesopimuksessa on yksilöitävä, mikä tai mitkä Eures-verkoston jäsenet vastaavat edellä esitetyllä tavalla rajat ylittävään yhteistyöhön liittyvän toiminnan sisällyttämisestä omiin kansallisiin toimintasuunnitelmiinsa. Eures-verkoston vastuussa oleva jäsen toimittaa (vastuussa olevat jäsenet toimittavat) Eures-koordinointitoimistolle tiedot rajat ylittävää yhteistyökumppanuutta koskevista suunnitelluista toimista osana kansallista toimintasuunnitelmaansa ilmaisten näin kannattavansa toimia. Rajat ylittävästä yhteistyöstä vastaavat Eures-verkoston jäsenet ovat vastuussa komissiolle kyseiseen kumppanuuteen kuuluvaan toimintaan myönnetyn yhteisön rahoituksen hallinnoinnista. Eures-verkoston jäsenten on huolehdittava, että tämän vastuun edellyttämät menettelyt otetaan käyttöön. 2.4.3.2 Rajat ylittävä ohjauskomitea ja koordinaattori Kaikki yhteistyökumppanit perustavat ohjauskomitean, jossa kumppanuuteen osallistuvat organisaatiot ovat edustettuina. Tämä on yhteistyökumppanuuden tärkein päättävä elin, joka varmistaa yhtenäisyyden ja laatii Eures-verkoston suuntaviivojen mukaisen strategian. Ohjauskomitea - tekee esitykset asianomaisten Eures-jäsenten toimintasuunnitelmaan liitettävästä toiminnasta ja esittää talousarvion tämän toiminnan toteuttamiseksi tarvittavista varoista, - varmistaa toiminnan tehokkaan seurannan ja arvioinnin sekä rahoituksen ja arvioi tuloksia säännöllisesti. Ohjauskomitean puheenjohtajan on oltava puitesopimuksessa nimetyn organisaation edustaja, ja hänet valitaan yksimielisesti tai määräenemmistöllä. Puheenjohtaja johtaa ohjauskomitean kokouksia ja edustaa yhteistyökumppanuutta. Ohjauskomitea ja kyseinen Eures-verkoston jäsen nimittävät koordinaattorin, joka varmistaa yhteistyökumppanuuden asianmukaisen toimivuuden erityisesti seuraavin keinoin: - kehittämällä Eures-suuntaviivojen mukaisia toimintaehdotuksia, - valmistelemalla ohjauskomitean kokoukset ja osallistumalla ohjauskomitean päätösten täytäntöönpanoon, - varmistamalla sujuvan tiedonkulun muiden rajat ylittävään yhteistyöhön osallistuvien kumppaneiden, Eures-verkoston jäsenten ja komission välillä, - varmistamalla yhteistyökumppanuuden ja sen toiminnan kehittämisen seurannan ja säännöllisen arvioinnin. 2.5 Eures-verkoston kehittäminen Eures-verkoston menestymisen takaamiseksi on erittäin tärkeää, että kaikki mahdolliset asiakkaat sekä Eures-verkoston jäsen- ja yhteistyöorganisaatioissa aktiivisesti toimivat tietävät tarkasti, mitä verkostossa on tarjolla. 2.5.1 Viestintästrategia ja -suunnitelmat Eures-koordinointitoimisto laatii Eures-verkoston jäsenten ja yhteistyökumppanien kanssa yleisen viestintästrategian, jolla varmistetaan verkoston johdonmukaisuus ja yhtenäisyys käyttäjien kannalta. Eures-verkoston jäsenet kehittävät kokonaisstrategiaa noudattaen omat tiedotussuunnitelmansa ja liittävät ne kansallisiin Eures-toimintasuunnitelmiin. Eures-verkoston yhteistyökumppanit osallistuvat Eures-verkoston jäsenten ja Eures-koordinointitoimiston suunnittelemaan tiedotus- ja viestintätoimintaan. Eures-verkoston jäsenet ja yhteistyökumppanit varmistavat, että niiden toimittama tiedotus- ja viestintäaineisto on yhdenmukaista yleisen viestintästrategian sekä Eures-koordinointitoimiston välittämän tiedon kanssa. 2.5.2 Eures-logo Eures-palvelumerkki ja sitä kuvaava logo ovat komission omaisuutta. Eures-verkoston jäsenten ja yhteistyökumppanien on käytettävä sitä kaikessa Eures-verkostoon liittyvässä toiminnassaan. Tiedotteiden, joissa on Eures-logo, on oltava Euroopan unionin politiikan ja etujen mukaisia ja tähdättävä Eures-verkoston tavoitteisiin. Ainoastaan Eures-koordinointitoimisto voi antaa sivullisille luvan käyttää Eures-logoa ja sen on tiedotettava luvan antamisesta Eures-verkoston jäsenille ja yhteistyökumppaneille. Näiden on ilmoitettava Eures-koordinointitoimistolle välittömästi logon väärinkäytöstä. 2.6 Eures-toiminnan seurannan ja arvioinnin periaatteet Eures-verkoston jäsenet ja yhteistyökumppanit sitoutuvat Eures-palvelujen laadun ja tehokkuuden parantamiseksi seuraamaan ja arvioimaan kaiken vastuullaan olevan Eures-toiminnan laatua, määrää ja vaikutuksia. Eures-verkoston jäsenet ja yhteistyökumppanit toimittavat Eures-koordinointitoimistolle säännöllisesti tiedot avoimina olevien työpaikkojen, käsiteltyjen työhakemusten ja työhön sijoitettujen määrästä verkkoon perustettujen yhteisten raportointimallien mukaisesti. Ne toimittavat myös tiedot muunlaisia neuvoja tiedustelevien asiakkaiden määrästä. Tähän kuuluvat tiedot yksilöityjen palvelujen sekä atk-välineiden käytöstä. Eures-verkoston jäsenten ja yhteistyökumppanien kaikkiin toimiin ja hankkeisiin on liitettävä selkeä määritys tavoitteista ja indikaattoreista, joiden avulla voidaan arvioida, onko tavoitteet saavutettu Eures-verkoston suuntaviivojen mukaisesti. Näitä tavoitteita ja indikaattoreita on käytettävä Eures-koordinointitoimistolle säännöllisesti toimitettavissa kertomuksissa. Kunkin Eures-verkoston jäsenen toimintasuunnitelmaan on liitettävä yleisarvio Eures-verkoston tilasta kyseisessä maassa, mukaan luettuna arvio Eures-palvelujen laadusta, asiakastyytyväisyydestä ja vaikutuksista. Eures-koordinointitoimisto teettää ulkoisen arvion Eures-toiminnasta vähintään joka kolmas vuosi komission päätöksen antamisesta alkaen. Lisäksi Eures-koordinointitoimisto toteuttaa vähintään joka kolmas vuosi Eures-jäsenten kanssa kahdenvälisen tarkastelun, jossa arvioidaan ja pohditaan kyseisen maan Eures-toiminnan kehitystä ja etsitään mahdollisuuksia parantaa ja helpottaa koordinointitoimiston ja verkoston jäsenen yhteistyötä. III OSA - TIEDONVAIHDON YHTENÄINEN JÄRJESTELMÄ JA YHTEISET MALLIT Tiedonvaihdon järjestelmät ja menetelmät ovat erittäin tärkeitä Eures-verkoston toiminnassa. Jäsenten ja yhteistyökumppanien on noudatettava työmarkkinoita ja liikkuvuutta koskevassa tiedonvaihdossa Eures-koordinointitoimiston tiiviissä yhteistyössä jäsenten ja kumppanien kanssa vahvistamaa yhtenäistä järjestelmää ja yhteisiä malleja. Yhtenäinen järjestelmä koskee tiedonvaihdon yleisiä piirteitä, joita ovat muun muassa seuraavat: - vaihdettavan tiedon luonne, - tiedonvaihdon tiheys, - keinot toimittaa tiedot kaikkien jäsenten ja yhteistyökumppanien saataville. Yhteiset mallit koskevat kaikentyyppisen vaihdettavan tiedon sisältöä ja muotoa. Eures-verkoston jäsenet tekevät yhteistyötä muiden asiaan liittyvien viranomaisten kanssa jäsenvaltioissaan varmistaakseen välitettävän tiedon keskinäisen täydentävyyden ja yhdenmukaisuuden. Eures-verkoston jäsenet ja yhteistyökumppanit toimivat yhteistyössä kehittääkseen keinoja ja menetelmiä, joilla palveluja ja tietojärjestelmiä voidaan parantaa muun muassa uuden tietotekniikan avulla. Tehty Brysselissä 4 päivänä huhtikuuta 2003. Eures-koordinointitoimiston puolesta Odile Quintin Pääjohtaja (1) EYVL L 5, 10.1.2003, s. 16.